CELEX: 32010D0704
Language: sk
Date: 2010-11-22 00:00:00
Title: 2010/704/EÚ: Rozhodnutie Komisie z  22. novembra 2010 o uznaní Srí Lanky v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti [oznámené pod číslom K(2010) 7963]  Text s významom pre EHP

23.11.2010   
            
            
               SK
            
            
               Úradný vestník Európskej únie
            
            
               L 306/77
            
         ROZHODNUTIE KOMISIE
   z 22. novembra 2010
   o uznaní Srí Lanky v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti
   [oznámené pod číslom K(2010) 7963]
   (Text s významom pre EHP)
   (2010/704/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   so zreteľom na list cyperských orgánov z 13. mája 2005, ktorým žiadajú uznanie Srí Lanky s cieľom uznávať osvedčenia o spôsobilosti vydané touto krajinou,
   keďže:
   
               (1)
            
            
               Členské štáty sa môžu rozhodnúť schváliť osvedčenia o spôsobilosti námorníkov vydané tretími krajinami za predpokladu, že Komisia príslušnú tretiu krajinu uznala za krajinu, ktorá zabezpečuje súlad s požiadavkami medzinárodného Dohovoru o normách výcviku, kvalifikácie a strážnej služby námorníkov, 1978, v znení zmien a doplnení (dohovor STCW) (2).
            
         
               (2)
            
            
               Po prijatí žiadosti cyperských orgánov Komisia posúdila systémy vzdelávania, prípravy a osvedčovania na Srí Lanke, aby overila, či táto krajina spĺňa požiadavky dohovoru STCW a či boli prijaté vhodné opatrenia na zabránenie podvodom s osvedčeniami. Toto posúdenie vychádzalo z výsledkov zisťovacej kontroly, ktorú vykonali odborníci z Európskej námornej bezpečnostnej agentúry v novembri 2006.
            
         
               (3)
            
            
               Keď sa počas posudzovania zistili nedostatky, pokiaľ ide o súlad s dohovorom STCW, orgány Srí Lanky poskytli Komisii požadované príslušné informácie a dôkazy o implementácii vhodných a dostatočných nápravných opatrení na vyriešenie väčšiny nedostatkov.
            
         
               (4)
            
            
               Niektoré zostávajúce nedostatky v súvislosti s aspektmi vnútroštátnych postupov v oblasti vzdelávania a osvedčovania námorníkov sa týkajú predovšetkým chýbajúcich osobitných právnych ustanovení o kvalifikácii inštruktorov, využívania simulátorov a chýbajúcich návrhov a testov cvičení na simulátoroch v jednej z inštitúcií vzdelávania a prípravy námorníkov, ktoré sa preverovali. Orgány Srí Lanky boli preto vyzvané, aby v týchto záležitostiach vykonali ďalšie nápravné opatrenia. Tieto nedostatky však neoprávňujú na spochybňovanie celkovej úrovne súladu systémov Srí Lanky s dohovorom STCW, pokiaľ ide o vzdelávanie, prípravu a osvedčovanie spôsobilosti námorníkov.
            
         
               (5)
            
            
               Z výsledkov posudzovania plnenia požiadaviek dohovoru STCW a z vyhodnotenia informácií poskytnutých srílanskými orgánmi vyplýva, že Srí Lanka spĺňa príslušné požiadavky dohovoru STCW. Srí Lanka prijala aj ďalšie vhodné opatrenia na zabránenie podvodom s osvedčeniami a Únia by ju teda mala uznať.
            
         
               (6)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Srí Lanka sa uznáva v oblasti vzdelávania, prípravy a osvedčovania námorníkov na účely uznávania osvedčení o spôsobilosti vydávaných touto krajinou.
   Článok 2
   Toto rozhodnutie je určené členským štátom.
   
      V Bruseli 22. novembra 2010
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.